b'\n_START_ARTICLE_\nCarlo Crivelli\n_START_PARAGRAPH_\nKarlas Krivelis (it. Carlo Crivelli, apie 1430-35 - 1495) \xe2\x80\x93 ital\xc5\xb3 renesanso dailininkas, priskiriamas Venecijos dail\xc4\x97s mokyklai.\n_START_SECTION_\nBiografija\n_START_PARAGRAPH_\nKarlas Krivelis gim\xc4\x97 Venecijoje 1430-35 m. laikotarpyje dailininko Jacopo Crivelli \xc5\xa1eimoje. Asmeniniai Karlo Krivelio gyvenimo faktai labai fragmentuoti. Manoma, kad Venecijoje jis mok\xc4\x97si Vivarini\xc5\xb3 dirbtuv\xc4\x97se, kurie buvo kil\xc4\x99 i\xc5\xa1 Padujos. V\xc4\x97liau Karlas Krivelis patyr\xc4\x97 padujie\xc4\x8di\xc5\xb3 Francesco Squarcione ir \xc5\xa1iojo mokinio Andrea Mantegna \xc4\xaftak\xc4\x85. 1457 m. jis papuol\xc4\x97 \xc4\xaf Venecijos kal\xc4\x97jim\xc4\x85 u\xc5\xbe svetimoteriavim\xc4\x85. Bylos kontekste minima, kad Karlas Krivelis tuo metu tur\xc4\x97jo meistro status\xc4\x85 Venecijoje, buvo atidar\xc4\x99s sav\xc4\x85 dirbtuv\xc4\x99. Po \xc5\xa1i\xc5\xb3 \xc4\xafvyki\xc5\xb3 Karlas Krivelis 1459 m. paliko Venecij\xc4\x85 ir gyveno Dalmatijoje. Nuo ma\xc5\xbedaug 1468 m. daugiausia dirbo Mark\xc4\x97s regione, Ankonos apylink\xc4\x97se, toli nuo s\xc4\x85saj\xc5\xb3 su pagrindiniu ital\xc5\xb3 renesanso jud\xc4\x97jimu. Karlas Krivelis tap\xc4\x97 i\xc5\xa1imtinai tempera, siu\xc5\xbeetuose dominuoja religin\xc4\x97s temos. Jo darbams b\xc5\xabdingas gotikinio stiliaus dvasios i\xc5\xa1laikymas. I\xc5\xa1 Francesco Squarcione ir Andrea Mantegna \xc4\xaftakos Karlas Krivelis per\xc4\x97m\xc4\x97 detal\xc5\xb3 peiza\xc5\xbe\xc5\xb3 perspektyv\xc5\xb3j\xc4\xaf vaizdavim\xc4\x85 ir vaisi\xc5\xb3 dekoratyvinius elementus._NEWLINE_Karlas Krivelis atliko eil\xc4\x99 altorini\xc5\xb3 poliptik\xc5\xb3 provincijos u\xc5\xbesakovams. 1468 m. datuotas \xe2\x80\x9eMasa Fermana poliptikas\xe2\x80\x9c, sukurtas Masa Fermana gyvenviet\xc4\x97s SS Lorenzo e Silvestro ba\xc5\xbeny\xc4\x8diai. 1470 m. atliktas Porto san Giorgio poliptikas San Giorgio ba\xc5\xbeny\xc4\x8diai Askolyje. 1471 m. datuojamas \xe2\x80\x9eMontefior\xc4\x97s poliptikas\xe2\x80\x9c San Francesco ba\xc5\xbeny\xc4\x8diai Montefior\xc4\x97s miestelyje. Tolimesni Karlo Krivelio gyvenimo faktai menkai \xc5\xbeinomi. Gyvenimo pabaigoje Krivelis suk\xc5\xabr\xc4\x97 tikriausiai geriausius savo k\xc5\xabrinius: 1486 m. \xe2\x80\x93 \xe2\x80\x9eGer\xc4\x85j\xc4\x85 naujien\xc4\x85\xe2\x80\x9c, 1488-90 m. \xe2\x80\x93 \xe2\x80\x9eKamerino katedros poliptik\xc4\x85\xe2\x80\x9c, 1488 m. \xe2\x80\x93 \xe2\x80\x9eMadon\xc4\x85 su K\xc5\xabdikiu ir \xc5\xa1ventieji\xe2\x80\x9c. Dailininkas pasira\xc5\xa1in\xc4\x97davo lotyni\xc5\xa1kai Carolus Crivellus Venetus (Karlas Krivelis i\xc5\xa1 Venecijos). Karlas Krivelis mir\xc4\x97 apie 1495 m. tikriausiai Askoli Pi\xc4\x8dene, kita versija \xe2\x80\x93 Neapolyje, nes \xc5\xbeinoma, kad Neapolio karalius Ferdinandas II-asis apie 1490 m. dailininko status\xc4\x85 buvo pak\xc4\x97l\xc4\x99s \xc4\xaf riteri\xc5\xb3 (it. kavalieri\xc5\xb3). Karlas Krivelis i\xc5\xa1kart po mirties nebuvo \xc5\xbeinomu, jo \xc4\xaf savo biografijas 1550 m. ne\xc4\xaftrauk\xc4\x97 Giorgio Vasari. XIX a. antrojoje pus\xc4\x97je susidom\xc4\x97jimas dailininko k\xc5\xabryba buvo padid\xc4\x97j\xc4\x99s d\xc4\x97l prerafaelit\xc5\xb3 jud\xc4\x97jimo, kurie tikrojo meno idealus mat\xc4\x97 ital\xc5\xb3 XV a. renesanse. Jo brolis Vittore Crivelli (apie 1440-1502) buvo artimo stiliaus dailininku.'